text: Flere års fængsel til unge brandstiftere
  23 august 2010 kl. 09.59
  To 17-årige drenge er idømt knap tre års fængsel for brandstiftelse og hærværk.
  Da de satte ild på et hus i Horsens, var en mor og hendes datter i livsfare.
  Der venter lang tid bag tremmer for de to 17-årige drenge, som juni sidste år satte ild til et hus med stråtag på Agervej i Horsens. Her bragte de en mor og hendes datter i overhængende livsfare. 
  Begge blev mandags idømt to år og ni måneders ubetinget fængsel ved Retten i Horsens.
  De to drenge, Jonathan Alexander Lund og Dennis Strus Vinther, var ud over branden i huset i Horsens tiltalt for en lang række tilfælde af hærværk mod mindst 17 biler, ildspåsættelse af containere, biler og en campingvogn.
  De erkendte alle forhold, dog nægtede de at have udsat personer for overhængende livsfare, da de satte ild til huset på Agervej.
  
  Politisk motiv
  Ifølge Horsens Folkeblad forklarede de to drenge i retten, at der ikke var noget motiv for at sætte ild til huset. 
  Det var en spontan handling, efter at de forinden havde sat ild til en campingvogn i nærheden. 
  Først senere gik det op for dem, at der kunne være mennesker i huset.
  Til gengæld forklarede den ene af drengene, at der lå et politisk motiv bag de mange tilfælde af hærværk og brande.
  - Det var i vrede mod samfundet. Hver dag hørte vi om, at folk mistede deres arbejde, og at kræftpatienter stod i kø til behandling, hvilket er politikernes skyld, sagde den ene ifølge Horsens Folkeblad.
  Ud over fængselsstraffen skal de to drenge betale i omegnen af 2,5 millioner kroner i erstatning for de biler, de har begået hærværk imod, samt huset de brændte ned.
  Begge dømte har taget sig betænkningstid i forhold til at anke dommen.
  